Kostol Nanebovzatia Panny Márie (Nová Dubnica)

Kostol Nanebovzatia Panny Márie je moderný rímskokatolícky kostol v Novej Dubnici, mestskej časti Kolačín na ulici Farská v okrese Ilava. Bol postavený v rokoch 20032011. Vysvätil ho žilinský biskup Mons. Tomáš Galis dňa 21. mája 2011. Patrí do farnosti Nová Dubnica a spadá pod Žilinskú diecézu.

 História 
Obec Kolačín oddávna patrila do farnosti Dubnica nad Váhom. Dekrétom o zriadení farnosti Nová Dubnica zo dňa 20. júla 1991, číslo 1309/1991 vznikla dňom 1. augusta 1991 farnosť Nová Dubnica, do ktorej patrí aj Malý a Veľký Kolačín.

Veľkou túžbou veriacich z Kolačína bolo, aby mali svoj kostol. Táto myšlienka sa začala napĺňať v roku 1999, keď správca farnosti don Jozef Gánovský požiadal Biskupský úrad v Nitre a Slovenskú provinciu Saleziánov dona Bosca v Bratislave o povolenie zakúpiť pozemok v Kolačíne na výstavbu kostola.

Súhlas na zakúpenie pozemku vydal Biskupský úrad v Nitre dňa 9. 7. 1999 a Provinciálna rada SDB 16. 7. 1999. Pozemok farnosti nakoniec daroval občan pán Peter Javorek. Projektové práce začali v roku 2001.
Dňa 31. 7. 2002 bol Biskupským úradom v Nitre odsúhlasený návrh riešenia. Stavebné povolenie bolo vydané v máji 2002. Výstavba začala na jeseň 2003 a dokončená bola v roku 2011. Výstavba bola zastavená v roku 2006. Príčinou bola havária krovu, ktorý sa musel po deštrukcii odstrániť a nahradiť novým. Práce pokračovali až v roku 2009 počas pôsobenia dona Štefana Wallnera, administrátora farnosti Nová Dubnica.

Slávnostná posviacka kostola Nanebovzatia Panny Márie bola dňa 21. mája 2011 o 17:00 hodine.
Kostol posvätil Mons. Tomáš Galis, žilinský biskup za účasti kňazov, ktorí pôsobili v Novej Dubnici, primátora mesta Nová Dubnica, projektantky Ing. Daniely Pokornej, dodávateľa dokončovacích prác pána Róberta Reháka a širokej verejnosti. Autor centrálneho obrazu Mgr. Art. Kamil Jurášek sa nemohol zúčastniť tejto slávnosti. Kostolníkom sa stal pán Ján Dorička, ktorému naďalej pomáhajú pani Mária Červenáková, Darina Kubaščíková a ďalší.

Liturgický rok vyžaduje viaceré symboliky, ktoré v kostole nemôžu chýbať. Vo vianočnom období je to betlehem a vo Veľkonočnom období Boží hrob. Vďaka dispozičnému riešeniu kostola bol vytvorený takýto priestor za sakristiou na pravej strane kostole, kde je bočný oltár so sochou Božského srdca Ježišovho. Pod ňou v trojuholníkovom priestore bol na mieru vyrobený betlehem. O estetickú úpravu a o jeho definitívnu podobu sa pričinil don Štefan Wallner,
administrátor farnosti a realizáciu zabezpečil farník z Novej Dubnice Peter Bezdeda. Na čelnej stene kostola bol pri príležitosti Ľudových misií dodatočne umiestnený misijný kríž, vyrobený vo firme Drevoprogres s.r.o v Košeci, jeho autorom je Ladislav Ďurana. Celý rok prevádzky kostola ukázal, že technické riešenie bolo dobre premyslené a prevádzkové náklady sa dajú zvládnuť.

 Dopravné spojenie 
 autobusová zástavka Nová Dubnica, Kolačín Slobody
 autobusová zástavka Nová Dubnica, Kolačín Odbojárska

 Zdroj 
 KVASNIČKA Marián PhDr., zost. Mesto Nová Dubnica (1957 - 2007). Nová Dubnica: Nová Dubnica, 2007. s. 188-200. ISBN 978-80-969780-2-1.

Nanebovzatie Panny Márie
Veľký Kolačín
Kategória:Rímskokatolícke kostoly na Slovensku
Kategória:Architektúra z 2011